**Empire State Building** on Yhdysvalloissa New Yorkin Manhattanilla sijaitseva 381 metriä korkea rakennus, joka oli maailman korkein rakennus vuosina 1931–1971. Pilvenpiirtäjästä on tullut New Yorkin tunnetuimpia maamerkkejä ja maailman kuuluisimpia pilvenpiirtäjiä.

Nykyään Empire State Building on maailman 54:nneksi korkein ja New Yorkin seitsemänneksi korkein rakennus. Pilvenpiirtäjässä on kaksi näköalatasannetta, jotka sijaitsevat 86:nnessa ja 102:nnessa kerroksessa. Jälkimmäinen on kaupungin korkein näköalatasanne.

Empire State Buildingin rakentaminen aloitettiin vuonna 1930, ja torni valmistui 14 kuukautta myöhemmin huhtikuussa 1931.

Etymologia
----------

Empire State Buildingin nimi tulee New Yorkin osavaltion lempinimestä "Empire State". Lempinimen alkuperästä ei ole varmaa tietoa, mutta joidenkin lähteiden mukaan Yhdysvaltojen ensimmäinen presidentti George Washington kirjoitti vuonna 1785 kirjeen, jossa hän kertoo ihailleensa New Yorkin osuutta Amerikan vallankumouksen aikana ja pitäneensä New Yorkin osavaltiota valtion kotipaikkakuntana.

Rakennus
--------

Empire State Buildingin aula.
Empire State Buildingissa on 62 000 kuutiometriä betonia, 57 000 tonnia terästä ja yli 6 000 ikkunaa. Lisäksi siinä on yli kymmenen miljoonaa tiiltä. Rakennuksen on arvioitu painavan yli 365 000 tonnia. Torni on 381 metriä korkea, mutta antenni pidentää rakennuksen 443-metriseksi. Empire State Buildingissa on 102 kerrosta ja 1 860 porrasaskelmaa. Rakennuksessa on 73 hissiä, joiden vauhti on noin 336 metriä minuutissa. Siten nousu katutasolta 80. kerrokseen kestää alle minuutin.

Empire State Buildingin ylätorni oli alun perin suunniteltu ilmalaivojen kiinnitysmastoksi, mutta sittemmin se on ollut radiolähetintorni. Suurin osa kerroksista on varattu vuokrattaville toimistotiloille.

Rakennus on sekä ulkoa että sisältä kulttuurihistoriallisesti arvokas. Sen aula suunniteltiin art deco -tyylin mukaisesti täydentämään julkisivua ja koristeltiin muun muassa marmoriseinillä ja erilaisilla koristepaneeleilla. Aula on nimetty sittemmin historialliseksi maamerkiksi. Aula on turistien käytettävissä ilman lippua.

Sijainti
--------

Empire State Building sijaitsee keskellä Manhattania 33. ja 34. kadun välissä osoitteessa 350 Fifth Avenue. Se on kävelymatkan päässä esimerkiksi Grand Central Terminalilta ja kahdelta metroasemalta.

Historia
--------

### Tausta

New Yorkissa alettiin 1800-luvun lopulla pohtia korkeiden rakennusten eli pilvenpiirtäjien rakentamista. New Yorkin ensimmäisiä pilvenpiirtäjiä oli vuonna 1889 valmistunut Tower Building. Sen jälkeen Manhattanille rakennettiin vuonna 1901 Daniel Burnhamin suunnittelma Flatiron Building. Tämän jälkeen rakennettiin maailman korkeimman rakennuksen tittelin saanut 54-kerroksinen Woolworth Building, joka pysyi korkeimpana vuoteen 1930 asti, jolloin valmistui Chrysler Building.

Empire State Buildingin tontti on historiallisesti merkittävä. Se sijaitsee keskeisellä paikalla Manhattanin keskustassa, ja 1700-luvulla alueella kerrotaan olleen John ja Mary Murrayn maatila. Siellä väitetään olleen George Washingtonin joukkojen vapaussodan aikainen Kip’s Bayn taistelun jälkeinen vetäytymispaikka.

Murrayn perhe myi tontin vuonna 1826 William Waldorf Astorille. Hän avasi tontille vuonna 1893 Waldorf-hotellin, ja hänen serkkunsa avasi viereen Astoria-hotellin vuonna 1897. Hotellit yhdistyivät myöhemmin Waldorf-Astoriaksi, joka oli tuolloin maailman suurin hotelli. Hotelli muutti muiden hotellien perässä lähemmäksi keskustaa, jossa se on sijainnut siitä lähtien.

Tontti myytiin vuonna 1928 Bethlehem Engineering Corporationille, ja alkuperäinen Waldorf-Astoria purettiin uusien rakennusten tieltä. Aluksi tontille suunniteltiin 50-kerroksista toimistorakennusta, mutta hankkeesta luovuttiin Bethlehem Engineering Corporationin maksamatta jääneiden pankkilainojen takia.

Uudeksi omistajaksi valittiin Empire State Inc. ja yrityksen johtaja Al Smith alkoi suunnitella Empire State Buildingia elokuun 1929 tienoilla.

### Suunnittelu

Empire State Buildingin suunnittelusta vastasi arkkitehtitoimisto Shreve, Lamb & Harmon. Rakennuksen pääarkkitehti oli William F. Lamb, joka hyödynsi suunnittelussa kahta aikaisempaa projektia, Reynolds Buildingia Pohjois-Carolinassa ja Carew Toweria Cincinnatissa. Lamb suunnitteli Empire State Buildingin 85 kerrosta toimistotilaa, näköalatasanteet ja 102. kerroksen observatorion. Lopulliset suunnitelmat valmistuivat vuonna 1929.

### Rakentaminen

Kuva työmiehestä rakentamassa Empire State Buildingia. Työntekijöillä ei ollut käytössä turvavaljaita.  
Kuva: Lewis Hine
Empire State Buildingin pääurakoitsija oli rakennusyritys Starrett Brothers and Eken, joka oli tunnettu 1920-luvuilla rakentamistaan taloista. Rakentaminen aloitettiin yli 3 000 työntekijän voimin 17. maaliskuuta 1930, ja viikossa saatiin rakennetuksi neljä ja puoli kerrosta. Työntekijöillä ei ollut minkäänlaisia turvavaljaita, ja rakentamisen aikana kuoli viisi rakentajaa. Työntekijöiden päiväpalkka oli 15 dollaria. Rakentamisen aikoihin alkoi suuri lama, mutta työt jatkuivat silti. Sen arveltiin tuovan paljon työpaikkoja New Yorkin asukkaille.

Empire State Building valmistui 410 päivän kuluttua 1. toukokuuta 1931, eikä sen osattu odottaa valmistuvan niin nopeasti.

### Valmistumisen jälkeen

Rakennuksen tilojen vuokraus viivästyi laman vuoksi, ja siitä tuli kannattava vasta noin 20 vuotta valmistumisensa jälkeen.

Heinäkuussa 1945 Empire State Buildingiin törmäsi North American B-25 Mitchell -pommikone. Onnettomuus johtui sääoloista ja lentäjän huolimattomuudesta, ja siinä kuoli 14 ihmistä, joukossa lentäjä ja kaksi muuta koneen miehistöön kuulunutta. Törmäyksen seurauksena 20-vuotias yhdysvaltalaisnainen putosi hissin mukana noin 300 metriä rakennuksen 75:nnestä kerroksesta, selvisi hengissä ja sai ainoastaan muun muassa muutamia niska- ja selkävammoja.

Empire State Building sai New Yorkin korkeimman rakennuksen tittelin takaisin World Trade Centerin tornien tuhouduttua syyskuun 11. päivän terroriteoissa. Se kuitenkin menetti sen, kun uusi One World Trade Center valmistui vuonna 2012.

Rakennuksesta oli tehty vuoteen 2018 mennessä yli 30 itsemurhayritystä, jotka lähes kaikki päätyivät kuolemaan. Tunnetuin itsemurhan uhri on luultavasti vuonna 1947 kuollut Evelyn McHale, joka hyppäsi 86. kerroksen observatoriosta ja putosi kadulla olleen Yhdistyneiden kansakuntien limusiinin päälle. Samana vuonna 86. kerroksen näköalatasanteelle rakennettiin aita, koska sieltä oli yrittänyt hypätä kolmen viikon sisällä viisi ihmistä.

Asema
-----

### Rakennuksena

Näkymä Empire State Buildingista.
Empire State Building on New Yorkin huomattavimpia rakennuksia. Lisäksi se luetaan Yhdysvaltain merkittävimpien ja suosituimpien rakennusten joukkoon.

Empire State Building on New Yorkin seitsemänneksi korkein rakennus ja maailman 54:nneksi korkein. Jotkut pitävät Empire State Buildingia New Yorkin keskeisempänä symbolina, ja sen nimi, julkisivu ja maisemat tunnetaan maailmanlaajuisesti. Jotkut pitävät pilvenpiirtäjää maailman kahdeksantena ihmeenä ja 1900-luvun tekniikan saavutuksena. YouGovin tekemän kyselyn mukaan 34 prosenttia yhdysvaltalaisista pitää Empire State Buildingia suosikkinaan maan pilvenpiirtäjistä.

### Nähtävyytenä

Näkymää Empire State Buildingin sisältä.
Empire State Building on suosittu matkailunähtävyys, mutta yleisenä ongelmana pilvenpiirtäjään pääsyssä on pidetty monta tuntia kestävää jonotusta. Rakennus on avoin turisteille vuoden jokaisena päivänä kello 10.00–22.00 paikallista aikaa. Viimeiset hissit kulkevat näköalapaikoille 45 minuuttia ennen sulkemisaikaa. Liput voi ostaa joko paikan päällä tai virtuaalisesti Empire State Buildingin verkkosivuilta. Rakennuksen 80. kerroksessa oleva interaktiivinen monigalleriamuseo on myös suosittu kohde. Näköalatasanteilla vierailee vuosittain miljoonia ihmisiä, ja Cornellin yliopiston mukaan Empire State Building on maailman valokuvatuin rakennus.

Ylimmän kerroksen näköalatasanteelle mennään näköalahissillä, ja sieltä on 360 asteen näkymät rakennuksen ympäristöön. Näköalapaikalta näkee kuuden osavaltion alueelle, ja selkeimpinä päivinä sieltä voi nähdä jopa 80 mailin (128 kilometrin) päähän. Näköalatasanteille saa myös opastettuja kierroksia.

360 asteen näköala Empire State Buildingin 86. kerroksesta.

Tapahtumat
----------

### Juoksu

Empire State Buildingissa on järjestetty vuodesta 1978 sen mukaan nimetty juoksukilpailu Empire State Building Run-Up, joka järjestestään kutsukilpailuna. Kisassa juostaan 1 576 porrasta 86 kerrosvälin matkalla. Nopeimmat kilpailijat selviytyvät maaliin keskimäärin noin kymmenessä minuutissa. Miesten ennätyksen teki Paul Crake vuonna 2003 ajalla 9 minuuttia ja 33 sekuntia. Naisten ennätystä pitää nimissään Andrea Mayr vuodelta 2006 ajalla 11 minuuttia ja 23 sekuntia.

Empire State Building valaistuna (oik.).
### Valoesitykset

Empire State Buildingilla aloitettiin erilaisten valoesitysten järjestäminen vuonna 1976, jolloin siihen asennettiin ensimmäinen valaistusjärjestelmä. Valot vaihdettiin toukokuussa 2012 energiatehokkaiksi led-valoiksi, joissa on 16 miljoonaa värisävyä. Valojen kerrottiin pienentävän pilvenpiirtäjän energiankulutusta yli 70 prosentilla. Vanhoilla valoilla oli värejä vain kymmenen.

Empire State Building on valaistu useina vuosina eri juhlien kunniaksi tai merkittävien tapahtumien muistoksi, kuten syyskuun 11. päivän terroritekojen aikoihin joko Yhdysvaltain lipun tai New Yorkin maamerkkien ja rakennusten väreillä. Kuningatar Elisabet II:n kuoleman jälkeen Empire State Building valaistiin violetiksi. Pilvenpiirtäjä valaistiin siniseksi lokakuussa 2015 yhdessä yli 150 muun tunnetun rakennelman kanssa Yhdistyneiden kansakuntien täyttäessä 70 vuotta. Empire State Building valaistiin Nigeriassa tapahtuneen yli 200 koulutytön sieppaamisen muistoksi huhtikuussa 2015.

Valaisemisesta poiketen Empire State Buildingin valot sammutetaan vuosittain tunniksi Earth Hourin ajaksi.

Populaarikulttuurissa
---------------------

Empire State Building on ollut mukana useissa elokuvissa, muun muassa elokuvissa *Uneton Seattlessa* ja *King Kong*. Erityisesti *King Kong* toi rakennukselle paljon mainetta, ja jotkut pitävät elokuvan viimeistä kohtausta yhtenä elokuvahistorian ikonisimmista.

Empire State Building on ollut esillä useissa romanttisissa elokuvissa, ja niiden päähenkilöt kertovat tapaavansa pitkän eron jälkeen rakennuksen huipulla.

Yhdysvaltalainen näyttelijä ja muusikko Jared Leto kiipesi Empire State Buildingiin 20 minuuttia sen ulkoseinää pitkin marraskuussa 2023 mainostaakseen 30 Seconds to Mars -yhtyettään.

Vihreän arkkitehtuurin esimerkki
--------------------------------

Empire State Buildingia on kehuttu vihreän arkkitehtuurin edistäjänä. Vuonna 2020 valmistui kymmenen vuotta kestänyt remontti, jonka ansiosta sen energiankulutus ja päästöt vähenivät ja toisaalta energiatehokkuus lisääntyi merkittävästi.

Huomautuksia
------------

1. ↑  Alkuperäinen antenni lisättiin rakennukseen vuonna 1950, jolloin korkeus oli 449 metriä. Antenni kuitenkin vaihdettiin vuonna 1985 nykyiseen lyhyempään, jolloin korkeudeksi jäi 443 metriä.

Lähteet
-------

* 

### Viitteet

1. ↑  Empire State Building *skyscraper.org*. Viitattu 8.1.2024. (englanniksi)
2. ↑  Mills, Fred: Why Can’t We Build as Fast as the Empire State Building? *theb1m.com*.  14.2.2023. Viitattu 9.1.2024. (englanniksi)
3. 1 2  What is the Empire State Building Used For? *onenineelms.co.uk*.  22.1.2023. Viitattu 9.1.2024. (englanniksi)
4. ↑  Why the Empire State Building is an Art Deco Masterpiece? *arch2o.com*. Viitattu 9.1.2024. (englanniksi)
5. ↑  Hyde, Adam: The Application of Common Sense: Paul Starrett’s Life and Legacy *Medium*.  22.4.2016. Viitattu 9.1.2024. (englanniksi)
6. 1 2  Scoboria, Evan: Empire State Building Ownership (History & Present Day) *skny.io*.  8.9.2023. Viitattu 9.1.2024. (englanniksi)
7. ↑  Saudi-Arabian hurja suunnitelma: tällainen on ennennäkemätön kuution muotoinen pilvenpiirtäjä, johon mahtuisi 20 Empire State Buildingiä – video *Tekniikan Maailma*.  21.2.2023. Viitattu 9.1.2024.
8. ↑  Scoboria, Evan: Guide to the Empire State Building's Dimensions (Height, Weight, and More) *skny.io*.  5.9.2023. Viitattu 8.1.2024. (englanniksi)
9. ↑  Empire State Building Facts and Information *thetowerinfo.com*. Viitattu 8.1.2024. (englanniksi)
10. ↑  Tapiola, Paula: Salama iski Empire State Buildingiin – tallentui videolle *yle.fi*.  26.7.2016. Viitattu 8.1.2024.
11. 1 2  Rasi, Maarit: Muistatko nämä hurjat kuvat vuodelta 1930? Empire State Buildingia rakennettiin ilman turvavaljaita *Ilta-Sanomat*.  24.9.2015. Viitattu 8.1.2024.
12. ↑  Croissant, Morgane: This Is the 43rd Tallest Building in the World, but It's the Most Famous of All *matadornetwork.com*.  21.4.2023. Viitattu 8.1.2024. (englanniksi)
13. ↑  Salonen, Heljä: Kun käyt Nykissä, näitä et vain voi olla ihastelematta! *Iltalehti*.  6.11.2016. Viitattu 8.1.2024.
14. 1 2  Buildings Tallest Buildings *skyscrapercenter.com*. Viitattu 9.1.2024. (englanniksi)
15. ↑  Dordick, Vera: Empire State Building Remains NYC’s Premier Structure *homedit.com*.  1.8.2022. Viitattu 9.1.2024. (englanniksi)
16. ↑  Venttola, Elina: Joko olet käynyt näissä kolmessa New Yorkin kuvatuimmassa paikassa? Nyt lennot New Yorkiin alkaen 290 euroa *Iltalehti*.  23.10.2018. Viitattu 8.1.2024.
17. ↑  Summit One Vanderbilt Vs. Empire State Building Comparison *newyorkpass.com*. Viitattu 9.1.2024. (englanniksi)
18. ↑  How did the Empire State Building get its name? *Encyclopædia Britannica*. Viitattu 8.1.2024. (englanniksi)
19. 1 2  Penafiel, Karen: The Empire State Building: An Innovative Skyscraper *buildings.com*.  28.6.2006. Viitattu 9.1.2024. (englanniksi)
20. 1 2 3 4 5  May, Melanie: How long did it take to build the Empire State Building? *bigseventravel.com*.  28.10.2021. Viitattu 11.1.2024. (englanniksi)
21. ↑  Empire State Building Fact Sheet *esbnyc.com*. Viitattu 11.1.2024. (englanniksi)
22. ↑  Kastikainen-Kivelä, Katri: Kiinnostaako New York, mutta kaupungin kalleus pelottaa? Näillä vinkeillä selviydyt reissusta kohtuullisilla kuluilla *Helsingin Uutiset*.  26.3.2023. Viitattu 9.1.2024.
23. ↑  Empire State Building Encyclopædia Britannica. Viitattu 10.1.2024. (englanniksi)
24. ↑  350 Fifth Ave, The Empire State Building *metro-manhattan.com*. Viitattu 11.1.2024. (englanniksi)
25. 1 2 3  Lesso, Rosio: 8 Most Fascinating Facts About the Empire State Building *thecollector.com*.  13.3.2023. Viitattu 9.1.2024. (englanniksi)
26. ↑  Discover the Spectacular Art Deco Lobby of the Empire State Building *newyorktickets.com*. Viitattu 11.1.2024. (englanniksi)
27. 1 2 3 4 5 6 7 8  Empire State Building *Encyclopædia Britannica*. Viitattu 11.1.2024. (englanniksi)
28. ↑  Thadani, Dhiru: What if the Empire State Building met typical parking requirements? *cnu.org*.  19.5.2023. Viitattu 11.1.2024. (englanniksi)
29. ↑  a timeline of new york's tallest buildings, from a wooden observatory to one WTC *designboom.com*. Viitattu 8.1.2024. (englanniksi)
30. ↑  New York City Skyscrapers: Topics in Chronicling America *guides.loc.gov*. Viitattu 8.1.2024. (englanniksi)
31. ↑  Manhattan Skyscrapers *pbs.org*. Viitattu 8.1.2024. (englanniksi)
32. 1 2 3 4  Bice, Emily: The Complete History of the Empire State Building *citysignal.com*.  27.12.2022. Viitattu 9.1.2024. (englanniksi)
33. 1 2  Empire State Building Fast Facts *edition.cnn.com*.  13.7.2023. Viitattu 9.1.2024. (englanniksi)
34. ↑  Tiesitkö? Empire State Buildingiin törmäsi vuonna 1945 amerikkalainen pommikone *Tekniikan Maailma*.  13.9.2021. Viitattu 9.1.2024.
35. ↑  Atwal, Sanj: How an elevator attendant survived a 1,000-ft fall down the Empire State Building *guinnessworldrecords.com*.  13.10.2023. Viitattu 11.1.2024. (englanniksi)
36. ↑  World Trade Center tower surpasses Empire State *CBS NEWS*.  30.4.2012. Viitattu 11.1.2024. (englanniksi)
37. ↑  Goldfarb, Kara: How Elvita Adams Jumped From The Empire State Building’s 86th Floor And Lived To Tell About It *allthatsinteresting.com*.  16.5.2018. Viitattu 11.1.2024. (englanniksi)
38. ↑  Named by Life magazine as the "The Most Beautiful Suicide": Evelyn McHale leapt to her death from the Empire State Building, 1947 *rarehistoricalphotos.com*. Viitattu 11.1.2024. (englanniksi)
39. ↑  Fiona F.: The person that jumped out of and back in the Empire State Building *takewalks.com*.  9.1.2024. Viitattu 12.1.2024. (englanniksi)
40. ↑  Huber, Hannah & Stamp, Elizabeth: The 31 Most Beautiful Skyscrapers in the World *architecturealdigest.com*.  26.12.2023. Viitattu 8.1.2024. (englanniksi)
41. ↑  Lowery, Tim & Rothman, Lauren: The 18 most famous buildings and monuments in the USA *timeout.com*.  27.4.2023. Viitattu 9.1.2024. (englanniksi)
42. ↑  The 10 Tallest Buildings in NYC *westgateresorts.com*. Viitattu 9.1.2024. (englanniksi)
43. ↑  Empire State Building (pdf) *Landmarks Preservation Commission*.  19.5.1981. Viitattu 9.1.2024. (englanniksi)
44. ↑  Perez, Judith: Empire State Building: The 8th World Wonder (Photos) *abcnews.go.com*.  1.5.2012. Viitattu 9.1.2024. (englanniksi)
45. ↑  Moore, Peter: Empire State Building: Best but not tallest *today.yougov.com*.  17.11.2013. Viitattu 9.1.2024. (englanniksi)
46. ↑  Kiviniemi, Annabella: Skippaa tuntien jonot Empire State Buildingiin - hyödylliset vinkit New Yorkin lomalle *Iltalehti*.  13.11.2016. Viitattu 8.1.2024.
47. ↑  Empire State Building Tickets *newyork.co.uk*. Viitattu 9.1.2024. (englanniksi)
48. 1 2  Calautti, Katie: Everything You Need to Know About Visiting the Empire State Building *nyctourism.com*.  12.10.2023. Viitattu 9.1.2024. (englanniksi)
49. ↑  5 FUN FACTS ABOUT THE EMPIRE STATE BUILDING *archerhotel.com*. Viitattu 9.1.2024. (englanniksi)
50. ↑  102nd & 86th Floor observation Decks *esbnyc.com*. Viitattu 9.1.2024. (englanniksi)
51. ↑  Empire State Buildingin 1 576 porrasta 10 minuutissa! *Ilta-Sanomat*.  7.2.2023. Viitattu 8.1.2024.
52. ↑  Empire State Building Run-Up Competition *NYCdata*. Viitattu 8.1.2024. (englanniksi)
53. ↑  Baskette, Izzy: Get Your Steps in While Seeing Seeing the Empire State Building in a Whole New Way *Thrillist*.  25.9.2023. Viitattu 8.1.2024. (englanniksi)
54. ↑  Lacke, Susan: 13 Fun Facts About The Empire State Building Run-Up *womensrunning*.  7.2.2018. Viitattu 8.1.2024. (englanniksi)
55. ↑  Why do the Empire State Building lights change? *Encyclopædia Britannica*. Viitattu 8.1.2024. (englanniksi)
56. ↑  Empire State Buildingin valot uusitaan *Iltalehti*.  8.5.2012. Viitattu 8.1.2024.
57. ↑  Miljoonat värisävyt valaisevat pian Empire State Buildingiä *Helsingin Sanomat*.  8.5.2012. Viitattu 8.1.2024.
58. ↑  Empire State Building surprises New York with new lights (w/ video) *twincities.com*.  28.11.2012. Viitattu 8.1.2024. (englanniksi)
59. ↑  Bahamonder, Bianca: The Empire State Building Will Light Up Blue Next Monday Night In Memory Of 9/11 *SECRET NYC*.  6.9.2023. Viitattu 8.1.2024. (englanniksi)
60. ↑  Lindholm, Tuukka: Empire State Building valaistiin violetiksi ja Eiffel-tornin valot sammutettiin – Video näyttää, kuinka kuningatar Elisabetia on muistettu maailmalla *Helsingin Sanomat*.  9.9.2022. Viitattu 8.1.2024.
61. ↑  Jokinen, Juho: Maamerkkejä valaistaan siniseksi lauantaina – mukana Tuomiokirkko, Gizan pyramidit ja Empire State Building *Helsingin Sanomat*.  22.10.2015. Viitattu 8.1.2024.
62. ↑  Empire State Building muistutti nigerialaistyttöjen kohtalosta *Turun Sanomat*.  15.4.2015. Viitattu 9.1.2024.
63. ↑  Korte, Henriikka: Earth Hour muistuttaa ilmaston ja ympäristön tilasta myös Tampereella: Tutut maamerkit pimenevät tunniksi lauantaina *Aamulehti*.  26.3.2022. Viitattu 9.1.2024.
64. ↑  Lee Lenker, Maureen: The 12 best Empire State Building moments in movies and TV *ew.com*.  25.6.2018. Viitattu 9.1.2024. (englanniksi)
65. ↑  Pekonen, Juho-Pekka: Jared Leto kiipesi mainos­temppuna Empire State Buildingin seinällä *Helsingin Sanomat*.  10.11.2023. Viitattu 8.1.2024.
66. ↑  Miller, Delaney: Jared Leto Toproped the Empire State Building *climbing.com*.  17.11.2023. Viitattu 8.1.2024. (englanniksi)

Kirjallisuutta
--------------

* Reynolds, Donald Martin: *The Architecture of New York City*. John Wiley Sons Inc, 1994. ISBN 9780471014393.
* Janet B, Packal: *Where Is the Empire State Building?*. G P Putnam's Sons, 2015. ISBN 9780448484266.

Aiheesta muualla
----------------

* Kuvia tai muita tiedostoja aiheesta **Empire State Building** Wikimedia Commonsissa